**COMUNICAT DE PRESĂ**

30 ianuarie 2025

**Îmbunătățirea accesului pacienților la servicii medicale de calitate cu ajutorul fondurilor europene, o prioritate în zona transfrontalieră româno-sârbă**

Cu sprijinul Uniunii Europene, Institutul de Boli Cardiovasculare din Timișoara, în parteneriat cu Spitalul General „Sveti Luka” din Smederevo și Spitalul General „Đorđe Joanović” din Zrenjanin, implementează un proiect ambițios pentru îmbunătățirea infrastructurii de sănătate publică în regiunea transfrontalieră România-Serbia. Proiectul vizează achiziția de echipamente medicale moderne, transferul de cunoștințe și asigurarea accesului pacienților la asistență medicală specializată pentru tratarea bolilor cardiovasculare.

**Unitate de transplant cardiac la Timișoara**

„*La Timișoara, vom dezvolta o unitate dedicată transplantului cardiac, care va oferi o șansă la viață pacienților cu insuficiență cardiacă severă. Această componentă va deschide noi orizonturi pentru pacienți, oferind soluții complexe și integrate*,” a declarat dr. Mihaela Valcovici în cadrul conferinței de lansare a proiectului RORS00008 „Armonizarea managementului bolilor cardiovasculare de la prevenție la transplantul de inimă în zona transfrontalieră.”

**Un proiect strategic pentru sănătate**

Cu un buget de 5 milioane de euro din care 85% reprezintă cofinanțarea Uniunii Europene, acest proiect transfrontalier face parte din Programul Interreg IPA România-Serbia 2021-2027 și este unul dintre cele trei proiecte de importanță strategică ale programului. Obiectivul principal este îmbunătățirea calității vieții cetățenilor din județul Timiș și districtele Podunavski și Banatul Central din Serbia, prin modernizarea infrastructurii medicale și creșterea speranței de viață a pacienților cu afecțiuni cardiovasculare severe.

„*33,5% din populația Uniunii Europene trăiește în zone de graniță. De aceea, Comisia Europeană salută orice investiție înțeleaptă și bine gândită în cooperare în sectorul sănătății. Acest proiect nu are doar o dimensiune locală, ci și una europeană. El abordează provocări precum îmbătrânirea populației și necesitatea digitalizării serviciilor de sănătate, cu care se confruntă atât regiunea de graniță româno-sârbă, cât și Europa în ansamblu*", a declarat domnul Sławomir Tokarski, Director pentru Programele Interreg din cadrul Comisiei Europene.

**Rezultate concrete pentru regiunea transfrontalieră româno-sârbă**

Investițiile din cadrul proiectului includ echipamente medicale de ultimă generație și instruirea specialiștilor din cele trei instituții partenere. Astfel, Institutul de Boli Cardiovasculare Timișoara, alături de partenerii din Smederevo și Zrenjanin vor consolida reziliența sistemului de sănătate din zona de graniță, asigurând pacienților accesul la servicii medicale îmbunătățite.

**Evenimentul de lansare**

Desfășurat în Sala de Festivități a Consiliului Județean Timiș în data de 30 ianuarie 2025, evenimentul de lansare a reunit medici specialiști, reprezentanți ai administrației publice din România și Serbia, precum și experți ai Programului, reconfirmând faptul că Uniunea Europeană este un pilon important al sistemului medical european prin politicile pe care le promovează.

\*\*\*

Programul Interreg IPA România-Serbia 2021-2027, parte a Politicii de Coeziune a Uniunii Europene, are un buget de 74,5 milioane de euro și finanțează trei tipuri de proiecte: proiecte de importanță strategică, proiecte de infrastructură mare, precum și proiecte selectate prin apeluri competitive, axate pe protecția mediului și adaptarea la schimbările climatice, sănătate și educație, turism și cultură, precum și gestionarea frontierelor. Aceste proiecte sunt implementate în zona programului, care cuprinde județele Timiș, Caraș-Severin și Mehedinți din România și șase districte din Republica Serbia: Severnobanatski, Srednjebanatski, Južnobanatski, Braničevski, Borski și Podunavski.

*Pentru informații suplimentare vă rugăm să vă adresați dnei dr. Mihaela VALCOVICI – manager proiect la tel. 0740250950,*

*e-mail: office@cardiologie.ro*